Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: fra Josip Sopta, provincijal,
fra Drago Ljevar, gvardijan 098 337 001 ili e-mail: drago.ljevar@si.t-com.hr
fra Diego Deklić tajnik provincije, vikar, ekonom, tel. 254-348
i fra Tomislav Ćurić knjižničar
Zadar, 26. lipnja 2011.

23(78)2011.

Evanđelje Mt 10,37-42
Čitanje svetog Evanđelja po Mateju
U ono vrijeme: Reče Isus svojim apostolima: »Tko ljubi oca ili majku više nego mene, nije mene dostojan. Tko ljubi sina ili kćer više nego mene, nije mene dostojan. Tko ne uzme svoga križa i ne pođe za mnom, nije mene dostojan. Tko nađe život svoj, izgubit će ga, a tko izgubi svoj život poradi mene, naći će ga.
Tko vas prima, mene prima; a tko prima mene, prima onoga koji je mene poslao. Tko prima proroka jer je prorok, primit će plaću proročku; tko prima pravednika jer je pravednik, primit će plaću pravedničku. Tko napoji jednoga od ovih najmanjih samo čašom hladne vode zato što je moj učenik, zaista, kažem vam, neće mu propasti plaća.«
Riječ Gospodnja.

Evanđelje (Mt 10, 37-42)
Evanđeoski odlomak je završetak govora pred poslanje učenika kod Mateja (Mt 9,35-11,1) Učenici trebaju znati što ih sve očekuje kad, u Isusovo ime, idu k ljudima. U nasljedovanje spada i to da se ne smije nikoga i ništa staviti ispred Isusa. Tu se misli i na obiteljske veze i spremnost, zbog Isusa, nositi križ. To ne zvuči samo oštro, nego to može biti i oštro i teško. Nitko ne smije stvarati iluzije. U kraljevstvu Božjem se jednostavno izvrću neka mjerila o dobitku i gubitku života. I zato učenici trebaju znati da, s njima, k ljudima dolazi sam Isus, a s njim i Otac i to neovisno o tome je li poslanik ugledan među ljudima ili spada među „malene". Što se čini njemu, čini se Isusu i obrnuto. Zahtjev i obećanje ovdje stoje, jedno uz drugo. Da li smo mi svjesni da nasljedovanje ima takvo značenje? DM

UVJERENJE NE SMIJE BITI UVJETOVANO NI RODITELJSTVOM, NI BRATSTVOM ... (Mt 10,37 – 42)
Obzirnost je nešto što je vlastito čovjeku, pa stoga može imati pozitivne i negativne posljedice na ljudsko življenje. Obzir može osobu sprečavati u slobodi, u osobnom opredjeljenju. Neki zajednički zakon 'guta' sve pojedinačno. Pojedinac se mora utopiti, žrtvovati obzirima, osobito obzirima prema roditeljima, bratstvu... Obzirnost, opet, može čovjeka spasiti od svojeglavosti, od dubinskog egoizma, od nedozrelosti.
Tako je obzir neke spasio od nezrelog eksperimentiranja, a i od tragičnih svojeglavosti. Znači, potrebno je uočiti kriterij u čemu je obzirnost validna, a u čemu je štetna. Obzir treba uskladiti s većim principima, prema trajnim principima. Ipak, kada je u pitanju savjest, mislim, tada se ne bi smjelo podlijegati nikakvom obziru.
Savjest je iznad obzira. Sa savješću (svojom) čovjek ne smije praviti kalkulacije jer bi mu se to povratilo kao duševni nemir i nesigurnost.
Zato svatko treba poštivati slobodu savjesti. To spada u osnovni civilizacijski kodeks ljudskih osnovnih prava. Ipak, svi smo svjesni da je baš savjest jako puno ugrožena. Vrhunac kultiviranosti religijske i civilizacijske bit će slobodna ljudska savjest. To je, čini se, još san čovječanstva.
Isus se obraća apostolima i svim ljudima koji će njega slijediti. Postavlja odnos roditelja, djece i savjesti. Isus je izjednačen s ljudskom savješću, ljudskim opredjeljenjem. Iako su to čovjeku najbliži, ipak nisu niti mogu zagospodariti ljudskom savješću. Ne radi se ni o kakvom suprotstavljanju Isusa i roditelja, nego se govori o slobodi opredjeljenja.
Čovjek je slobodan opredijeliti se bez obzira na svoje roditelje i djecu. Kad Isus govori o ljubavi oca i majke više nego li njega, nije ga dostojan. Tim Isus ne umanjuje ljubav roditelja, nego stavlja apsolutnu istinu (ljubav, dobrotu... = Isus) iznad roditeljske ljubavi. Isto pravilo vrijedi za roditelje i za djecu.
Ovo je u konačnici zdravo i dobro za roditelje i za djecu. Ipak treba naglasiti da Ljubav Isusa ne isključuje ljubav roditelja, zato ne treba ih suprotstavljati osim u slučaju da jedna ljubav oduzima slobodu drugome. Izabrati vjernost Isusu znači znati reći nepravdi, znači boriti se protiv korupcije, itd. Čak vrlo često znači i karijeru žrtvovati.
Nema dvojbe da je vjera uvijek čin slobode. Slobodna od svih i svakih obzira. To je osnovno pravilo, ali nažalost uvijek ne poštivano. Nažalost, roditelji su vrlo često 'neobjektivni' i ne vide 'istinu' svojeg djeteta. I tako se događa da roditelji 'zadnji' saznaju istinu svojeg djeteta.
Da li su današnji roditelji previše 'zaljubljeni u svoju djecu? Vjerojatno je istinito da roditelji nisu objektivni prema svojoj djeci. To potvrđuju i narodne poslovice, pa i antropološka istraživanja. (O ovome je dosta pisao Weininger, Drugi pol).
Nažalost, kao da danas roditelji nisu snažni da vide realno svoju djecu. Pa tu se griješi počevši od izbora zvanja do zdravih i bolesnih prosuđivanja. Graditi svoju osobnost, samoga sebe, iziskuje spremnost na žrtvu, na nošenje sveg životnog križa.
Preskočiti taj životni križ je nemoguće ako čovjek želi biti osoba i slobodno odlučivati po svojoj savjesti. Tko god poštuje ljudsku savjest taj je se opredijelio za Isusa. Isus se izjednačuje sa slobodnom savješću, s čovjekovom slobodom.
Tko god ugrožava čovjeka taj ugrožava samoga Isusa. Isusovo izjednačavanje s ljudima, izjednačavanje Boga s čovjekom je nešto što cijelo kršćansko vjerovanje svodi na svakodnevno pošteno življenje. Kršćanstvo (vjera sljedbenika Isusa Krista) je prvenstveno konkretni život, a tek drugotno 'ideologija'.
Tako je kršćansko vjerovanje je vrlo jednostavno i vrlo zahtjevno. Zahtjeva odricanje svojeg egoizma, nošenje svojeg životnog tereta. Kristov nasljednik je svjedok transcendencije (božanstva). Tu slobodu čovjek ne smije žrtvovati ni bilo kojem obziru. Žrtvovanje obziru bilo bi propast i nemir čovjekove savjesti. Marjan Jurčević

13. nedjelja kroz godinu A (Mt 10,37-42)
Popričesna meditacija
Ove se riječi nalaze u evanđelju: “Tko ljubi oca ili majku više nego mene, nije mene dostojan...” Znam da Te ne ljubim dovoljno.
Učenici su toliko puta iskusili da su, radi čuvanja vjernosti Kristu, morali prihvatiti prekid najdubljih obiteljskih i prijateljskih veza. Isus traži da njegov učenik bude spreman živjeti bez oslonaca, bez potpore i zaštite. To je temeljna odlika proroka: biti spreman žrtvovati sve. No, to je način oslobođenosti i nenavezanosti do mjere koja relativizira svaku zemaljsku vrijednost koja bi se suprotstavila istinitosti vječnoga.
Danas u evanđelju čujemo: s jedne strane nešto neobično – proročko i pomalo nedohvatljivo, a s druge strane nešto sasvim obično, svima nadohvat ruke – čaša vode. Nedostaje nam i jedno i drugo. Pružena čaša vode koja nije nošena proročkom snagom gubi svoju vrijednost. No, isto tako, i proroci koji nisu sposobni svoju riječ s neba pretočiti u ljudski govor i ispuniti čašu za najžednije, ostaju glas izgubljen u suhoći pustinje.
Gospodine, nisam dostojan da uđeš pod krov moj! Nisam dostojan, i neću ni biti. No Ti si Isuse, u svojoj dobroti, htio prihvatiti malenost moje ljudske naravi. Prihvati nedostojnost moga bića. Nisam dostojan da uđeš pod krov moj, ali samo reci riječ i ozdravit će duša moja...
Priredio: Dario Miletić

Dobiti život
Isus ne traži da se odbace otac, majka, žena, dijete pa ni vlastiti život. On samo pokazuje put kako će se dobiti život. Kako napraviti prijatelje? je stranputica. Ljubav se ne može napraviti, isto kao ni osjećaje. Postali smo bolesni da svemu oduzimamo smisao. Samo se smisao čini. Površno! Tamo gdje se smisao čini, nema pravog poslanja. Smisao je onda traženje svojih prednosti.
Isus ne šalje, a da ostaje kod kuće. Njegova poruka je njegov život. Napuštanje sigurnosti roditeljske kuće, odricanje od životnog osiguranja kojeg su tada predstavljali sin i kćerka, ono napuštanje je preduvjet da se dobije život i ljubav obitelji. Isus povezuje svoje poslanje i svoj božanski autoritet uz svoj poziv da se sve ostavi. U njegovoj osobi se nudi Bog kao temelj povjerenja. Strah od gubitka stvara gubitak. Isusova sloboda stvara zajedništvo. Strah pred smrću izaziva smrt.
Vjera s povjerenjem u utjelovljenog Boga otvara život. DM

SAMOSTANI PROVINCIJE SV. JERONIMA
U našem Klaustru otvorena je izložba fotografija iz zraka (aviona) od Sergio Gobbo. Autor projekta je fra Josip Sopta, provincijal. SAMOSTANI PROVINCIJE SV. JERONIMA prikazani su kao biseri na našoj obali od Rovinja do Kotora.

SATNICA * OBAVIJESTI * SATNICA * OBAVIJESTI * SATNICA
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Nedjelja 26. VI. XIII. Nedjelja kroz godinu
Ponedjeljak: 27. VI: Ćiril Aleksandrijski. MATICA ZADRANA organizira predavanje u 19 sati u Izložbenoj dvorani Znanstvene knjižnice SLIKAR FRANJO SALGHETTI DRIOLI povodom dvjestogodišnjice umjetnikova rođenja. Predavanje ima ak. Radoslav Tomić
Utorak 28. VI. Irenej, - molitva sv. Anti
Srijeda 29. VI. Sv. Petar i Pavao - fešta u župi Ploče. Mise su u 10 i 19 sati
Četvrtak 30. VI. Rimski Prvomučenici. U dvorani sjemeništa don Milivoj predstavlja svoju knjigu u 20 sati
Petak 1. VII. SRCE ISUSOVO. Misno slavlje u župi sv. Srca Isusova u 7,30 u 10,30 sati. U 19 sati Misu predvodi Nadbiskup mons. Želimir Pulić.
Subota 2. VII SRCE MARIJINO
Nedjelja 3. VII. XIV. Nedjelja kroz godinu, Toma ap.. U Katedrali u 19 sati don Milivoj Bolobanić slavi 50 godina misništva
NEDJELJNE SU MISE u 8,30 u 10 i u 20 sati
Svaki dan je misa u 7 i u 20 sati
Služba časova (časoslov): svagdanom u sv. misi,
nedjeljom i svetkovinama Večernja u 19,30 sati.
Prve nedjelje u mjesecu sastanak s FSR-om sat vremena prije večernje mise
Euharistijsko klanjanje: u petak poslije Mise .Krunicu molimo svaki dan u 19,30 sati. LIPANJSKA POBOŽNOST do kraja mjeseca

PODNO GRIJANJE U CRKVI SV. FRANE
26. LIPNJA 2011. Bogu hvala i svima hvala za pomoć pri uređenju PODA CRKVE.
Molimo Vas da nam pomognete platiti (prema svojim mogućnostima) podno grijanje i izvedene radove. Naručili smo projekt instalacije solarnih kolektora za podno grijanje. Molimo Vas da nam pomognete ostvariti ovaj projekt. Ovoga tjedna smo primili 600 KN.
Svaki Vaš dar je dobrodošao i unaprijed Vam zahvaljujemo.
Za sve koji žele uplatiti novac na žiro račun mogu preuzeti uplatnicu u sakristiji.
Vi možete svoje priloge uplatiti za grijanje u sakristiji ili preko žiro računa:
Samostan sv. Frane u Zadru Hypo Alpe-Adria Bank d. d., Zagreb:
2500009-1101027824 s naznakom da je to za crkvu i samostan
sv. Frane u Zadru.

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)